Document ID: 32006R0339

32006R0339
L 055/5
JURNALUL OFÍCIAL AL UNIUNII EUROPENE
REGULAMENTUL (CE) NR. 339/2006 AL COMISIEI
din 24 februarie 2006
de modificare a anexei XI la Regulamentul (CE) nr. 999/2001 al Parlamentului European și al Consiliului în ceea ce privește normele referitoare la importul de vite vii și produse de origine bovină, ovină și caprină
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 23 primul paragraf,
întrucât:
(1)
În avizele sale privind riscul geografic de encefalopatie spongiformă bovină (ESB) în Brazilia, Chile, El Salvador, Nicaragua, Botswana, Namibia și Swaziland, Comitetul Științific Director (CSD) a concluzionat că prezența ESB la șeptelul indigen din aceste țări este foarte improbabilă. Prin urmare, țările respective au fost înscrise pe lista țărilor derogate de la anumite condiții comerciale privind encefalopatia spongiformă transmisibilă (EST) pentru vitele vii și produsele de origine bovină, ovină și caprină.
(2)
În avizele sale actualizate, adoptate în februarie 2005 și în august 2005, privind riscul geografic de encefalopatie spongiformă bovină în anumite țări terțe, Autoritatea Europeană pentru Siguranța Alimentară a concluzionat că prezența encefalopatiei spongiforme bovine la șeptelul indigen nu este foarte improbabilă în Brazilia, Chile, El Salvador, Nicaragua, Botswana, Namibia și Swaziland. Prin urmare, aceste țări nu ar mai trebui să fie derogate de la condițiile comerciale privind encefalopatia spongiformă transmisibilă pentru vitele vii și produsele de origine bovină, ovină și caprină.
(3)
Prin urmare, Regulamentul (CE) nr. 999/2001 ar trebui modificat în consecință.
(4)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa XI la Regulamentul (CE) nr. 999/2001 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 februarie 2006.

Labels: 3
18
17
6